ત્રીજી નવેમ્બરના દિવસે મતદાન યોજવામાં આવ્યું હતું. કર્ણાટકમાં મંગળવારના દિવસે લોકસભાની ત્રણ અને વિધાનસભાની બે સીટો માટે પેટાચૂંટણીને લઇને મતગણતરી શરૂ થઇ હતી. કોંગ્રેસ-જેડીએસ ગઠબંધન અને ભાજપ વચ્ચે સીધી સ્પર્ધા હતી. આ સીટો ઉપર ત્રીજી નવેમ્બરના દિવસે મતદાન થયા બાદ ૬૭ ટકા જેટલું મતદાન થયું હતું. પાંચમાંથી ચાર સીટો રાજીનામાના કારણે ખાલી પડી હતી અને એક સીટ ધારાસભ્યના અવસાનના કારણે ખાલી પડી હતી. સિમોગા સીટ યેદીયુરપ્પા, બેલ્લારી સીટ શ્રીમુલુ અને માંડિયા સીટ ઉટ્ટારાજુના રાજીનામાના કારણે ખાલી થઇ હતી. રામનગર સીટમાંથી કુમારસ્વામીના રાજીનામા અને જામખંડી સીટ કોંગ્રેસના ધારાસભ્ય સિદ્ધૂ ન્યામગૌડાના અવસાનના કારણે ખાલી થઇ હતી. કોંગ્રેસ પાર્ટીએ જેડીએસની સાથે મળીને લોકસભાની ત્રણ અને વિધાનસભાની બે સીટો ઉપર પેટાચૂંટણી લડવાની જાહેરાત કરી હતી. ચુકાદા મુજબ કોંગ્રેસ પાર્ટી બેલ્લારી અને સિમોગા લોકસભા બેઠકમાંથી મેદાનમાં ઉતરી હતી જ્યારે માંડિયા લોકસભા સીટમાંથી જેડીએસના ઉમેદવાર મેદાનમાં ઉતર્યા હતા. વિધાનસભા પેટાચૂંટણીમાં કોંગ્રેસ જામખંડી અને જેડીએસ રામનગરમાંથી મેદાનમાં ઉતરી હતી. જેડીએસ-કોંગ્રેસ ગઠંધનને વિધાનસભાની બંને સીટો મળી છે. આ ઉપરાંત માંડિયા અને બેલ્લારી લોકસભા સીટ પણ મળી રહી છે. કોંગ્રેસના ઉમેદવાર ઉગરપ્પાએ બેલ્લારી સીટ પર ૨૪૩૨૬૧ મતે જીત મેળવી છે. જ્યારે રામનગરમ સીટ પરથી અનિતા સ્વામીની જીત થઇ છે.